Man glo tydens rusie doodgeskiet | Maroela Media
Dirk Swart en sy seun, Dirk jr. Foto: Facebook
'n Jong man het Dinsdag in die Bethal-landdroshof in Mpumalanga op 'n aanklag van moord verskyn nadat 'n 64-jarige man Saterdag tydens 'n beweerde rusie in sy huis in die dorp doodgeskiet is.
Sers. Gerald Sedibe, woordvoerder van die polisie, het gesê Frans Jacobus Lotz (19) word aangekla vir die moord op Dirk Swart (64). Hy is Dinsdag op borgtog van R2 500 vrygelaat.
Volgens Sedibe het Swart en sy vrou na bewering Saterdagaand rusie gemaak en die vrou het om hulp geroep. Lotz, wat vermoedelik in hierdie tyd in die huis was, het probeer om tussenbeide te tree. Sedibe het gesê 'n struweling het ontstaan en Swart is doodgeskiet. Volgens Sedibe behoort die vuurwapen wat tydens die voorval gebruik is aan Swart se vrou.
Swart is op die toneel dood verklaar en Lotz is kort daarna in hegtenis geneem.
Dirk Swart jr., Swart se seun, het op Facebook in 'n huldeblyk aan sy pa gesê sy pa was een van sy grootste rolmodelle. "Ons het ons verskille gehad Pa, maar een ding is verseker – ons het mekaar altyd lief gehad. Daar was nog so baie wat ons wou doen. Ek kan vir ure aaneen skryf, maar niemand sal ooit verstaan nie," het hy geskryf. "Pa, gaan rus op jou ma se skoot. Gaan speel met jou broer en suster en laat Oupa 'n ogie oor jou hou. Uiteindelik. Tot ons weer ontmoet, Pa."
Swart jr. kon nie vir kommentaar bereik word nie.
Sedibe kon nie onmiddellik bevestig wanneer Lotz weer in die hof sal verskyn nie.
ai alles so onnodig, dit is tragies om die minste te sê! vrede en vertroosting vir sy naaste!
Baie sterkte aan die familie en vriende. Dalk het die jongman regtig probeer help? Dit sal mens seker eers later weet.
Let op in die berig hoe word die volle name gegee en word daar nie verwys na n "verdagte" ….hoekom word dit so gedoen?
Hendrik hoekom noem jy drank??.
Niemand regtig weet wat gebeur het nie. Daar is altyd 2 kante aan n storie. Ek se altyd 2 mense wat baklei se stories werk so. 2 mans of vrouens of man en vrou maak nie saak nie Haar kant Sy kant en dan die waarheid. Onthou n mes het n skerp kant en n stomp kant. Los die gesin uit dat hulle die geliefde man ; pa en oupa kan begrawe in vrede. Hou op om te wonder wat gebeur het dit is die familie se privaatheid laat hulle antwoorde gee.